
Текстны укыгыз һәм 1-20 нче  биремнәрне үтәгез.

Ай-һай
	(1) Рәшитнең әнисенә эш артты. (2) Ул тротуар чистартырга урамга чыкты. (3) Рәшит тә тик торырга яратмый.(4) Ул үзе кебек бәләкәй көрәк күтәрде дә кар көри башлады.
	(5) Тротуардан кешеләр өзлексез агылып тора: берәүләр бу якка, икенчеләр теге якка. (6) Нишләптер барысы да ашыгалар, эшләргә комачаулыйлар. (7) Кайберсе Рәшиткә бәрелеп китә, кайберләре хәтта көрәккә басып узалар. (8) Баштарак Рәшитнең аларга бик үк исе китмәде, эшендә булды: көри бирде. (9) Менә бервакыт Рәшит көрәген күтәрә алмады.(10) Караса, ни күрсен: бер абый аның көрәгенә баскан! (11) Ачуы килде Рәшитнең.
	12) – Йөрмәгез әле эш вакытында, аяк астында чуалып! – дип кычкырды ул.
	 (13) Абый дигәне бабай булып чыкты. (14) Рәшит аның күзлеген күреп алды да:
	- Күзлек киеп тә, күзең күрми икән, әй! – дип өстәп куйды.
(15) Бабай бер генә сүз әйтте <.. .>
	- Ай-һай!
(16) Әйтте дә кулындагы таягын селки-селки китеп тә барды. (17) Бабайның таягы Рәшитнең башына суккан кебек булды. (18) Ә сүзе, бер генә булса да, күңелен әллә нишләтеп җибәрде: “Ай-һай!”.
 (19) Эш беткәч тә әле, ул сүз Рәшитнең колак төбендә яңгырап, эчен пошырып торды: “Ай-һай!”.
(20) – Әни, нәрсә дигән сүз ул “ай-һай”?
(21) – “Ай-һай”мы? (22) Син, малай, эш яратасың икән, әйбәт! (23) Әниеңә булышуың да матур! (24) Тик олыларга тупас мөнәсәбәтең әйбәт түгел дигән сүз ул “ай-һай”, - диде әнисе, аз гына уйлап торгач.
           А.Әхмәттән
1-20 нче биремнәрне укылган текст нигезендә башкарыгыз. Җавапларны сүз (сүзтезмә) яки саннар белән языгыз.
1. Кайсы мәгълүмат түбәндәге сорауга җавап була ала? 
Рәшит ни өчен кычкыра?
1)	Ул тик торырга яратмый.
2)	Бер абый аның көрәгенә баскан!
3)	Аның әнисенә эш артты.
4)	Бабайның таягы Рәшитнең башына суккан кебек була.
2.Метафора булган җөмләне табыгыз.
1)	Ул тротуар чистартырга урамга чыкты.
2)	Тротуардан кешеләр өзлексез агылып тора.
3)	Рәшит аның күзлеген күреп алды.
4)	Ул сүз Рәшитнең колак төбендә яңгырады.
3. 24 нче җөмләдәге әйтелеше язылышына туры килмәгән сүзне языгыз. 
4. 16 нчы җөмләдәге әйтелеше язылышына туры килмәгән сүзне языгыз.

5. 22 нче җөмләдән яхшы сүзенә синоним булган сүзне табып языгыз.
6. 9 нчы җөмләдән баш кисәкләрне табып языгыз. 

7. 3-5 нче җөмләләр арасыннан тиңдәш кисәкләр булган җөмләнең номерын языгыз.

8. 21-23 нче җөмләләр арасыннан сорау җөмләнең номерын языгыз.
 
9. Аерымланган хәлгә бәйле куелган тыныш билгесенең номерын языгыз. Караса,(1) ни күрсен: (2) бер абый аның көрәгенә баскан! (3)
10. Эндәш сүзгә бәйле куелган тыныш билгесенең номерын языгыз. Әни, (1)нәрсә дигән сүз ул “(2) ай-һай”(3)? (4)

11. 7 нче җөмләдә ничә гади җөмлә бар? Җавапны сан белән языгыз. 

12. 15 нче җөмләдә <.. .> тамгасы урынына кайсы тыныш билгесе куелырга тиеш? Җавапны сүз белән языгыз.

13. 11 - 13 нче җөмләләр арасыннан бер составлы җөмләнең номерын языгыз. 

14. Тиңдәш кисәкләргә бәйле куелган тыныш билгесенең номерын языгыз. Баштарак Рәшитнең аларга бик үк исе китмәде,(1) эшендә булды: (2) көри бирде. (3) Менә бервакыт Рәшит көрәген күтәрә алмады.(4)

15. 4 нче җөмләдән зур сүзенә антоним булган сүзне табып языгыз. 

16. 18 нче җөмләдән санны табып языгыз. 

17. Нечкә хәрефләр белән бирелгән фигыльнең төрен языгыз. Ул тротуар чистартырга урамга чыкты.

18. 10 нчы җөмләдән ясалма сүзне табып языгыз.
 
19. 19 нчы җөмләдән [э] авазы [ө]ләшеп әйтелә торган сүзне табып языгыз. 

20. 1 нче җөмләдән иялек килеше кушымчасы ярдәмендә бәйләнгән сүзтезмәне табып языгыз.
2 нче бүлек
Укылган текстны файдаланып, 21.1 яки 21.2 биремнәренең берсен генә сайлап алып үтәгез.
21.1. (21) – “Ай-һай”мы? (22) Син, малай, эш яратасың икән, әйбәт! (23) Әниеңә булышуың да матур! (24) Тик олыларга тупас мөнәсәбәтең әйбәт түгел дигән сүз ул “ай-һай”, - диде әнисе, аз гына уйлап торгач.
Текст ахырында  китерелгән әлеге җөмләнең мәгънәсен аңлатып, сочинение языгыз.
Укылган тексттан фикерләрегезне раслый торган 2 дәлил китерегез. Мисаллар биргәндә, кирәкле җөмләләрне языгыз яисә аларның номерларын күрсәтегез.
Сочинениенең күләме 100 сүздән ким булмаска тиеш. Сочинениене пөхтә һәм аңлаешлы итеп языгыз.
21.2. “Ихтирамлы булу” сүзләрен ничек аңлыйсыз? Үзегез формалаштырган билгеләмәне дәлилләгез. Үзегез язган билгеләмәне тезис итеп алып, «Ихтирамлылык» темасына сочинение языгыз. Тезисыгызны раслый торган 2 дәлил китерегез: дәлилнең берсен укылган тексттан алыгыз, икенчесен тормыш тәҗрибәгездән чыгып формалаштырыгыз.
Сочинениенең күләме 100 сүздән ким булмаска тиеш. Сочинениене пөхтә һәм аңлаешлы итеп языгыз.




